b'\n_START_ARTICLE_\nVal\xc3\xa9rie Miles\n_START_SECTION_\nBiografia\n_START_PARAGRAPH_\nValerie Miles va n\xc3\xa9ixer a Nova York, tot i que es va formar a Pennsilv\xc3\xa0nia. Es dedica a l\xe2\x80\x99edici\xc3\xb3 i al periodisme cultural des que va arribar a Espanya fa m\xc3\xa9s de vint anys. Va ser directora editorial d\xe2\x80\x99Emec\xc3\xa9, on va difondre l\xe2\x80\x99obra de John Cheever, Yasunari Kawabata, Silvina Ocampoi Adolfo Bioy Casares, entre d\xe2\x80\x99altres, i directora associada d\xe2\x80\x99Alfaguara, on va publicar John Banville o Joyce Carol Oates. Des del 2009 \xc3\xa9s directora editorial de Duomo Ediciones, segell de grup itali\xc3\xa0 Mauri Spagnol, en qu\xc3\xa8 publica l\xe2\x80\x99obra de joves autors com Carlos Yushimito, Sebasti\xc3\xa0 Jovani i Rodrigo Hasb\xc3\xban, a m\xc3\xa9s d\xe2\x80\x99escriptors com Azar Nafisi, Aleksandar Hemon, Jayne Anne Phillips o John Gray, i tamb\xc3\xa9 es dedica a projectes com la coedici\xc3\xb3 de llibres de la col\xc2\xb7lecci\xc3\xb3 New York Review of Books. El 2003 va fundar amb Aurelio Major la versi\xc3\xb3 en espanyol de la revista Granta. Els seus articles i reportatges han estat publicats en diaris com La Vanguardia i ABC, i en revistes com The Paris Review, Harper\xe2\x80\x99s i Granta. Tamb\xc3\xa9 \xc3\xa9s professora de postgrau de Traducci\xc3\xb3 Liter\xc3\xa0ria de la Universitat Pompeu Fabra de Barcelona. Fa poc ha publicat l\xe2\x80\x99antologia Mil bosques en una bellota (2012), en la qual vint-i-vuit escriptors fonamentals de la literatura en espanyol presenten les p\xc3\xa0gines predilectes de la seva obra; entre ells destaquen Javier Mar\xc3\xadas, Mario Vargas Llosa, Ana Mar\xc3\xada Matute, Carlos Fuentes i Juan Goytisolo.'